ไตรมาสแรกประกันโต4%
ประกันกลุ่มขยายตัวแต่ประกันตลาดล่างขายฝืดเจอปัญหาภัยแล้ง
12 เม.ย. 2559

ประกันกลุ่มขยายตัวแต่ประกันตลาดล่างขายฝืดเจอปัญหาภัยแล้ง
สมาคมประกันชีวิตไทยฟันธง 3 เดือนแรกเบี้ยรวมโตประมาณ 4% เหตุเศรษฐกิจชะลอตัวทำตลาดภูมิภาคแผ่ว
นายจิรเศรษฐ ศุขสวัสดิ์ อุปนายกฝ่ายการตลาด สมาคมประกันชีวิตไทย คาดว่า ไตรมาสแรกของปี 2559 นี้ เบี้ยประกันชีวิตรับรวมจะเติบโตประมาณ 4-5% เนื่องจากภาวะเศรษฐกิจชะลอตัว และราคายาง ข้าว ตกลงมาก ส่งผลกระทบต่อตลาดเกษตรกร ซึ่งเป็นตลาดรายย่อยที่มีขนาดใหญ่
“ตลาดเกษตรกรขยายแทบไม่ได้ในช่วงนี้ เพราะรายได้เขาน้อย ทำให้ยอดขายประกันในตลาดนี้ลดลงไปด้วย” นายจิรเศรษฐ กล่าว
นายจิรเศรษฐ กล่าวว่า ตลาดที่ยังสามารถเติบโตได้มีตลาดประกันกลุ่ม ซึ่งการทำตลาดจะมี 2 รูปแบบ คือ การเข้าไปหาบริษัทที่มีนโยบายจัดทำสวัสดิการประกันกลุ่มให้พนักงาน โดยที่บริษัทเป็นผู้จ่ายค่าเบี้ย และการเข้าไปหาบริษัทที่ต้องการให้พนักงานมีความคุ้มครอง แต่ให้พนักงานเป็นผู้สมัครใจซื้อด้วยตัวเอง
นอกจากนี้ จากอัตราดอกเบี้ยที่ลดลงอย่างต่อเนื่อง ทำให้บริษัทประกันชีวิตไม่กล้าออกกรมธรรม์สะสมทรัพย์ที่ให้ผลตอบแทนสูงมาทำตลาดในช่วงนี้ เพราะเป็นภาระผูกพันในระยะยาวในขณะที่การลงทุนเพื่อหาผลตอบแทนที่ดีในระยะยาวก็ไม่แน่นอน ทำให้บริษัทประกันชีวิตส่วนใหญ่เริ่มหันมาทำตลาดความคุ้มครองชีวิตระยะยาว และคุ้มครองโรคร้ายแรง รวมถึงประกันสุขภาพมากขึ้น
นายสมโพชน์ เกียรติไกรวัล รองประธานเจ้าหน้าที่บริหาร บริษัท โตเกียวมารีนประกันชีวิต (ประเทศไทย) กล่าวว่า จากการที่บริษัทเน้นทำตลาดประกันบำนาญที่ให้ความคุ้มครองถึงอายุ 99 ปี และการคุ้มครองด้านสุขภาพ ทำให้ไม่ได้รับผลกระทบมากนักจากเศรษฐกิจที่ชะลอตัว ส่วนกรมธรรม์สะสมทรัพย์เฉลี่ยแล้วมีอายุการชำระเบี้ย 10 ปีขึ้นไป ทำให้ได้รับผลกระทบค่อนข้างน้อยจากทิศทางอัตราดอกเบี้ยที่ลดลง
“ตลาดบำนาญที่มีสัดส่วน 50% ของเบี้ยรับรวมบริษัท และสะสมทรัพย์ 30% ของเบี้ยรวม ยังคงมีอัตราการต่ออายุที่ดี ไม่ได้รับผลกระทบจากเศรษฐกิจชะลอตัว ส่วนอีก 20% ของเบี้ยรับรวมเป็นความคุ้มครองด้านสุขภาพและโรคร้ายแรง” นายสมโพชน์ กล่าว